RESOLUCIÓN do 28 de setembro de 2010 pola que se procede á publicación dos requirimentos de emenda de documentación das solicitudes presentadas ao abeiro da Resolución do 21 de xullo de 2010, pola que se establecen as bases reguladoras para a concesión, en réxime de concorrencia competitiva, de subvencións a proxectos de aforro e eficiencia enerxética correspondentes ao exercicio 2010 (Diario Oficial de Galicia número 143, do 28 de xullo).
INSTITUTO ENERXÉTICO DE GALICIA — III. OUTRAS DISPOSICIÓNS — 05/10/2010

O órgano instrutor do procedemento administrativo previsto no artigo 10 da Resolución do 21 de xullo de 2010 (en diante bases), atendendo á prioridade dalgunhas liñas de axuda en función dos distintos prazos de presentación fixados polo artigo 6.1º das bases, procedeu á revisión da documentación das solicitudes referidas ás seguintes actuacións: auditorías enerxéticas sector servizos (AES); bombas de calor xeotérmicas (BCX); bombas de calor aire-aire e aire-auga nova construción (BCA); renovación das instalacións de iluminación pública exterior/renovación de semáforos (ILE/SEM) e auditorías enerxéticas en iluminación pública exterior (AEP).
Na comprobación levada a cabo identificáronse tanto as solicitudes que dispoñen de toda a documentación necesaria, como aqueloutras que non reúnen algúns dos requisitos exixidos nesta convocatoria e que deberán ser obxecto de emenda.
O artigo 11.2º das bases dispón: «Tales requirimentos de corrección serán notificados de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común». Agora ben, e por tratarse dun procedemento de concorrencia competitiva, o mesmo artigo das bases sinala a seguir: «Non obstante, e de conformidade co establecido no artigo 59.6º b) da devandita lei, poderase substituír a notificación individual pola publicación no Diario Oficial de Galicia e a través do taboleiro electrónico habilitado para estes efectos na páxina web do Inega, onde se establecerá o contido pormenorizado do requirimento que se fai. Tamén se poderá facer indicación de que os seguintes actos administrativos do procedemento serán notificados a través do citado taboleiro».
En virtude do anterior,
RESOLVO:
Primeiro.-Ordenar a publicación no Diario Oficial de Galicia da relación de solicitudes que non reúnen todos os requisitos necesarios para a súa valoración, por estaren suxeitas a emenda de documentación segundo o disposto nas bases reguladoras desta convocatoria. Esta relación xúntase como «Anexo-Solicitudes suxeitas a emenda de documentación».
Segundo.-Facer indicación expresa aos solicitantes recollidos en tal anexo de que son requiridos para que, no prazo de dez (10) días hábiles, contados desde o seguinte ao da publicación desta resolución no DOG, emenden a falta ou acheguen os documentos preceptivos conforme se indique no taboleiro electrónico. De non o facer, teranse por desistidos na súa petición de subvención e procederase ao arquivo do expediente, logo da correspondente resolución que será ditada nos termos previstos no artigo 42 da Lei 30/1992, do 26 de novembro, pola que se regula o réxime xurídico das administracións públicas e do procedemento administrativo común.
Terceiro.-Sinalar o taboleiro electrónico como o único medio onde se remite aos interesados para que obteñan a información particularizada sobre os motivos do requirimento. Os seguintes actos integrantes do procedemento serán igualmente notificados a través do citado taboleiro. Para acceder ao seu contido establécense dúas posibilidades:
1ª Acceso pola páxina web do Instituto Enerxético de Galicia www.inega.es na parte dereita da portada, na opción Taboleiro electrónico, onde, unha vez que acceda, deberá teclear o código electrónico que aparece na esquina inferior dereita da solicitude.
2ª Acceso a través do correo electrónico remitido a cada solicitante, sen necesidade de teclear o código electrónico, pois enlaza directamente co taboleiro de modo que o usuario xa ten á vista os documentos que figuran no arquivo.
Cuarto.-En caso de dúbida, dificultades técnicas ou necesidade de máis información durante o período de emenda poderán dirixirse a esta entidade pública a través dos teléfonos 981 54 15 37/881 99 98 02/ 981 54 15 36/981 95 78 03, do número de fax 981 54 15 15 ou do enderezo de correo electrónico info@inega.es
Santiago de Compostela, 28 de setembro de 2010.
Eliseo Diéguez García
Director do Instituto Enerxéticio de Galicia
Ver referencia pdf "19200D012P028.PDF"